বৃহস্পতিবার খুশির ঈদ। সারা বিশ্বের মুসলমান সম্প্রদায়ের মানুষ আনন্দে মেতে উঠবেন। আর ঈদ মানেই ঘরে ঘরে লাচ্চা সিমাই-এর রকমারি পদ। 
বছরের এই সময়গুলিতে লাচ্চা সিমাই বিক্রেতাদের দম ফেলার সময় থাকে না। শুধু কি বিক্রেতা?যারা তৈরি করছেন এই লাচ্চা সিমাই তাঁদেরও ফুরসৎ নেই। দিন-রাত এক করে কাজ করেন তাঁরা। কিন্তু কীভাবে তৈরি হয় এই সুস্বাদু লাচ্চা। সেটাও কিন্তু দেখার মতো বিষয়।রমজান মাস শুরুর ১০দিন আগেই লাচ্চা তৈরির প্রক্রিয়া শুরু হয়ে যায়। প্রায় ৪০ দিন ধরে চলে এই কাজ। বর্ধমানে জাতীয় সড়কের পাশেই বেশ কিছু লাচ্চা সিমাই তৈরির কারখানা রয়েছে। সেরকমই একটি সংস্থার ম্যানেজার মহঃ আসফাক আলম জানালেন, প্রতিদিন ৫০ কেজির প্রায় ৫০টি ঝুড়ি এই কারখানায় তৈরি হচ্ছে। ৪০ দিনে প্রায় দু’হাজার ঝুড়ি লাচ্চা এই কারখানাতেই তৈরি হয়। তিনটি শিফটে প্রায় ২৫ জন কর্মী এই কাজ নিযুক্ত আছেন। ঈদের সময়ে লাচ্চা সিমাই তৈরির জন্য প্রায় ৪০০ বস্তা ময়দা মজুত করা হয়। তাছাড়াও লাচ্চা তৈরির অন্যতম মূল উপকরণ ঘি-ও মজুত রাখা হয়। বর্ধমান শহর ছাড়াও ঝাড়খন্ড ও অন্যান্য জেলায় কারিগরেরা চুক্তি ভিত্তিক অথবা রোজ হিসাবে এখানে কাজ করেন।

লাচ্চা সিমাই।
অনেকগুলি ধাপ পেরিয়ে তারপরেই এই সুস্বাদু লাচ্চা তৈরি হয়। প্রথমে একটা বড় গামলায় ময়দা ঢালা হয়, তারপরে জল দিয়ে মাখা হয় ময়দা। ময়দা মাখার সময়ে ময়দার সঙ্গে কোনভাবে ঘি মিশে গেলে আর লাচ্চা তৈরি হবে না। তাই এই বিষয়ে কারিগরদের বিশেষ সতর্কতা অবলম্বন করতে হয়। উল্লেখ্য, লাচ্চা সাধারণত দুটি পদ্ধতিতে প্রস্তুত করা হয়। হাতে তৈরি লাচ্চার সঙ্গে মেশিনে তৈরি লাচ্চা বাজারে পাওয়া যায়। ময়দা দিয়ে ভাল করে মেখে একটি বড় ট্রেতে চ্যাপটা করে রাখা হয়। তারপরে সেটিকে ছুরি দিয়ে পিস পিস করে কেটে গোল করে সেগুলিতে ঘি মাখানো হয়। সেই ময়দার তালকে বার বার ফেটানো হয়। যতক্ষণ না ময়দার তাল নরম হচ্ছে, ততক্ষণ পর্যন্ত বিভিন্ন ভাবে ফেটানো হয়।
শেষে ময়দার তাল যখন পাতলা হয়ে যায়, তখন সেটির রিং তৈরী করে বড় ট্রেতে সাজিয়ে দেওয়া হয়। মূলত লাচ্চাকে মিহি ও সরু করে তৈরি করার জন্য বারবার ফেটানোর কাজ করতে হয়। শেষে লেচি তৈরি করে গরম ঘিয়ের কড়াইয়ে ছাড়া হয়। বড় ছাঁকনি দিয়ে তোলা
হয় লাচ্ছা। প্রতি ধাপ এক সঙ্গে হয় না। সারাদিন ধরে ধাপে ধাপে চলে এই কাজ। লাচ্চা তৈরি হয়ে যাওয়ার পরে ঝুড়িতে রঙিন মোড়কে মুড়ে বাজারে বিক্রির জন্য পাঠানো হয়।
দেখুন ভিডিও ১

দেখুন ভিডিও ২